Numru ta’ tfal intunati kienu preżenti għall-preparazzjoni tal-Kor tat-Tfal ta’ Joseph Calleja sponsorjat minn BOV, waqt li kienu qed jipprattikaw għall-ispettaklu li ser isir waqt il-Kunċert ta’ Joseph Calleja fuq il-Fosos tal-Furjana nhar it-18 ta’ Lulju. Il-kantanta żagħżugħa Federica Falzon li saħħret lil kulħadd bil-vuċi tagħha ta’ sopran, kienet il-qofol waqt il-preparazzjoni li qed issir fil-Knisja tal-Ħniena Divina f’San Pawl tat-Tarġa.  Federica ngħatat merħba mill-isbaħ minn aktar minn 200 membru li jifforma dan il-kor, immexxi minn Gillian Zammit. Bank of Valletta huwa l-isponser ewlieni tal-kunċert ta’ Joseph Calleja, li qed ikun organizzat minn NnG promotions, u huwa wkoll l-isponser tal-Kor tat-Tfal ta’ Joseph Calleja, li ser ikun qed jakkumpanja lit-tenur Malti flimkien ma’ artisti oħrajn, fosthom Claudio Baglioni, Leona Lewis, Federica Falzon u l-baritonu baxx Bryn Terfel.